(…) Tic avu grijă să nu intre în casă decât după ce-și lepădă zdrențele, așa că ținuta lui nu atrase nicio atenție deosebită, și mai ales nici un reproș din partea părinților. Răspunse în doi peri maică-sii la întrebarea pe unde hoinărise, iar atunci când taică-su îi spuse că Maria are oaspeți, puștiul se îndreptă cu un tremur în inimă spre camera albastră, cu ferestre mari și pian. Dar pentru că nu văzu înăuntru nicio fată cu rochia albă, așa cum îl fulgerase un gând de o clipă, dădu un „bună seara” morocănos și strâmbă plictisit din nas, gest care le lăsă indiferente pe Maria și Lucia , dar care neliniști oarecum pe Ursu.

* Ce-i cu tine, Ticușor? îl întrebă vlăjganul?Ați luat bătaie la fotbal?

Întrebarea lui Ursu îl dezmetici pe Tic și-i readuse într-o secundă vioiciunea.

- Ce?! Aoleo! I-am bătut de i-am rupt. Am băgat trei goluri în cinci minute. Șapte la doi, și-încă s-a întrerupt meciul din cauza întunericului.

* Te pomenești că ai băgat două goluri dintr-un șut! îl înțepă Lucia.
* Nu. Că mi-a fost milă de tine. În poartă apăra pârlitul ală de văru-tu, știi tu care: ăla cu ventuze sub barbă.

- Pârlitul de văru-meu a plecat de ieri la băi. L-ai confundat poate cu vărul tău, care e plecat la munte.

* Ia spune drept, Tic, pe unde ai fost? - îl luă din scurt Maria.
* După plante, pentru ierbar…. Ciuboțica pupezii, ferigi, ciuperci, urzici de baltă….
* Și unde-s plantele? Măcar urzicile, o ferigă…
* Unde-s?... Tic se gândi la numele unui coleg, dar, amintindu-și ce i se întâmplase cu vărul Luciei, găsi un alt răspuns. M-am întâlnit pe drum cu un miel și, cum era flămând, săracul, i le-am dat să le mănânce. Să-l fi văzut, mititelul, de-abia se născuse…
* Grozavă oaie trebuie să fie maica-sa, dacă l-a făcut acum, în iulie - interveni Lucia. Tu nu știi că mieii zburdă pe la începutul primăverii ? **(…)**

***Cireșarii,* de Constantin Chiriță**